Στη Σαουδική Αραβία οι συνομιλίες για το μέλλον της Υεμένης
υπό την αιγίδα του Συμβουλίου Συνεργασίας στον Περσικό Κόλπο
Ο Πρόεδρος της Υεμένης, Αλί Αμπντουλλάχ Σαλέχ, δέχθηκε την πρόσκληση του εξαεθνούς Συμβουλίου Συνεργασίας στον Περσικό Κόλπο για συνομιλίες στη Σαουδική Αραβία με εκπροσώπους της αντιπολίτευσης που θέλουν να τον απομακρύνουν από την εξουσία. Ορισμένες από τις ομάδες της αντιπολίτευσης εξέφρασαν ικανοποίηση την Τρίτη για τις συνομιλίες, αλλά αρκετές άλλες δεν έκαναν κανένα σχόλιο. Ανώτατος αξιωματούχος μιας από τις μεγαλύτερες αντικυβερνητικές παρατάξεις ανέφερε ότι οι αντίπαλοι του κ. Σαλέχ είναι έτοιμοι για συνομιλίες αλλά μόνο εάν αυτές εστιαστούν στην «άμεση μεταβίβαση της εξουσίας». Πολύς κόσμος στην πρωτεύουσα της Υεμένης, Σαναά, βλέπουν την παρέμβαση του Συμβουλίου Συνεργασίας ως ενδεχομένως σημαντική και θεωρούν ότι ο Οργανισμός έχει μεγαλύτερη επιρροή σε σημαντικές πολιτικές προσωπικότητες της Υεμένης από ότι έχουν οι δυτικές χώρες. Ανακοίνωση της αρμόδιας για θέματα εξωτερικής πολιτικής της ΕΕ, Κάθριν Άστον, αναφέρει ότι η πολιτική μετάβαση στην Υεμένη «θα πρέπει να ξεκινήσει χωρίς καμία καθυστέρηση» και οι ΗΠΑ επανέλαβαν την θέση αυτή. Ο εκπρόσωπος του Πενταγώνου, Τζέφ Μορέλ, ανέφερε ότι η Ουάσιγκτον δεν έχει καμία πρόθεση να σταματήσει την στρατιωτική βοήθεια προς την Υεμένη παρά τις ταραχές. Όπως είπε, η στήριξη της Υεμένης στη μάχη κατά της τρομοκρατίας είναι απαραίτητη εξαιτίας της «πραγματικής απειλής» της Αλ Κάιντα στη χώρα. Στο μεταξύ, βίαια επεισόδια ξέσπασαν για τρίτη συνεχόμενη ημέρα στην Υεμένη. Ανταλλαγές πυροβολισμών ξέσπασαν στη Σαναά μεταξύ δυνάμεων υποστήριξης των διαδηλωτών και νομάδων πιστών στον κ. Σαλέχ, με αποτέλεσμα να χάσουν τη ζωή τους τρεις άνθρωποι. Ο Στρατηγός Αλί Μοχσέν Αλ Αχμάρ, που στράφηκε κατά της κυβέρνησης του Αλί Σαλέχ τον περασμένο μήνα, δήλωσε ότι το περιστατικό αποτελούσε απόπειρα δολοφονίας σε βάρος του.